
A hátrafele futás szerepe a gyorsaság fejlesztésében

A gyorsaság determinált képesség, ezért fejlesztése felkészült szakmai munkát igényel. A hátrafele futás kontraindikált gyakorlatnak számított nagyon sokáig a magyar sporttudományban, a mozgás veszélyességéből adódóan. Azonban kutatások bizonyítják, hogy hasznos mozgásforma. Olyan komplex hatással bír, ami alapján feltételezzük, nemzetközi szakirodalomra támaszkodva (Stevenson, 1981), hogy gyorsaságfejlesztő hatást lehet vele elérni. Értékes előnye a rendszeres hátrafele futásnak, hogy pozitívan hat az agonista – antagonista izmoknak a kapcsolatára, amit ko-kontrakciónaknevezünk (Thorstensson, 1986). Különösen hangsúlyozni szeretnénk sportjátékokban betöltött szerepét (Bates és mtsai, 1986), ahol a védekezés általában hátrafele mozgás közben történik.
Kísérletünk során 3 különböző utánpótlás életkorú csoport kiválasztását követően (N=57) fotocellás mérést végeztünk normál futással, illetve hátrafele futással 5, 10, 20 m-en. A gyorsaságot illetve később annak fejlődést a 30 m-es futáson mérjük. A felmérést követően a kísérleti csoport 6 héten keresztül egy speciális edzésprogramot végzett az edzéseik bemelegítő blokkjában kb. 10 perces időtartamban, hetente 3-szor, 6 héten keresztül. A kontrollmérést követően a kapott adatokból normalitásvizsgálaton, és a szokásos egyváltozós elemzéseken kívül, kétmintás t próbát, illetve korrelációs mátrix elemzést alkalmaztunk.
A kétmintás t próbát elvégezve, a vizsgált mintán nem sikerült statisztikailag igazolni, hogy a kísérleti csoport résztvevői a 30 m-es futásban jobban fejlődtek volna, mint a kontroll csoport tagjai. Értékek: t=0,524; p<0,603; F=0,269. A kapott eredmény nem szignifikáns, ezért a próba nem értékelhető. Korrelációs mátrix elemzésünk kimutatta, hogy szoros korreláció (90% körüli) van az azonos irányba mért futások között, illetve erősen szignifikáns (p<0,000). A 30 m-es futás és hátrafele futás között gyenge korreláció (r=54,1) figyelhető meg, bár szignifikáns (p<0,001).
Annak ellenére, hogy a 6 hét elteltével nem sikerült statisztikailag bizonyítani a hátrafele futás gyorsaságfejlesztő hatását a kísérleti csoporton (de a statisztikai eljárás ennek ellenkezőjét sem igazolta) továbbra is egy lehetséges módszernek tartjuk, megtartva a hagyományos gyorsaságfejlesztő módszereket. További megfontolásokat, finomításokat meggondolva, folytatni szeretnénk ez irányú kutatásunkat.



